
                               ΥΠΟΥΡΓΕΙΟ ΥΓΕΙΑΣ

ΟΔΟΝΤΙΑΤΡΙΚΟΣ ΣΥΛΛΟΓΟΣ ΜΕΣΣΗΝΙΑΣ  (Ν.Π.Δ.Δ.)
            ΚΩΝ. ΓΕΩΡΓΟΥΛΗ 8 – ΚΑΛΑΜΑΤΑ 24100


                ΤΗΛ. 27210 22136 

                         E-MAIL: odsmessinias@gmail.com
ΤΙ ΠΡΕΠΕΙ ΝΑ ΚΑΝΕΤΕ ΜΕΤΑ ΑΠΟ ΜΙΑ ΧΕΙΡΟΥΡΓΙΚΗ ΕΠΕΜΒΑΣΗ ΣΤΟ ΣΤΟΜΑ:
· Να αφήνετε τη γάζα που σας έχω τοποθετήσει στο στόμα δαγκωμένη για μισή ώρα. Σε περίπτωση που η αιμορραγία συνεχιστεί τοποθετήστε μία καινούρια γάζα στο σημείο της αιμορραγίας , δαγκώστε δυνατά και συνεχίστε μέχρι να σταματήσει.
· Κρύες κομπρέσες (παγοκύστη τυλιγμένη σε πετσέτα) στο πρόσωπο αντίστοιχα προς τη χειρουργημένη περιοχή περιορίζουν το πρήξιμο που θα σχηματιστεί. Να τοποθετούνται δύο ώρες μετά την επέμβαση, εξωτερικά, για 15΄ με διαλείμματα 20΄.
· Μην ξεπλένετε το στόμα και μην φτύνετε την ημέρα της επέμβασης. Μην πειράζετε με τα δάκτυλά σας ή την γλώσσα την πληγή και τα ράμματα που έχουν τοποθετηθεί.
· Την ημέρα της επέμβασης μπορείτε να φάτε μόνο κρύες και ρευστές τροφές (γιαούρτι, παγωτό, χυμούς, κρέμες, γάλα κτλ).
· Σε περίπτωση πόνου όταν αρχίσετε να ξεμουδιάζετε, μπορείτε να πάρετε παυσίπονο με οδηγίες για τον τύπο και την δοσολογία του που θα σας χορηγηθούν από τον/την οδοντίατρό σας ανάλογα με την περίπτωση.
· Αντιβίωση θα πάρετε μόνο εάν σας έχει συνταγογραφηθεί.
· Μετά την επέμβαση είναι φυσιολογικό να εμφανισθεί πρήξιμο που θα είναι μεγαλύτερο τη δεύτερη ημέρα. Το πρήξιμο μπορεί να συνοδεύεται με δυσκολία στη διάνοιξη του στόματος. Στην περίπτωση που συνοδεύεται και από δυσκολία στην κατάποση θα πρέπει να επικοινωνήσετε με τον οδοντίατρό σας.
· Την επόμενη ημέρα της επέμβασης να κάνετε προσεκτικά πλύσεις του στόματος με χλιαρό αλατόνερο ή χαμομήλι ή ήπιο αντισηπτικό διάλυμα και να βουρτσίζετε τα δόντια όσο μπορείτε, μέχρι την μέρα που θα κοπούν τα ράμματα. Το φαγητό να είναι μαλακό και σε όποια θερμοκρασία θέλετε.
· Για την αφαίρεση των μη απορροφήσιμων  ραμμάτων θα επανέλθετε σε οκτώ ημέρες. Στην περίπτωση που τα ράμματα είναι απορροφήσιμα θα σας πει ο οδοντίατρός σας αν χρειάζεται να επιστρέψετε και μετά από πόσες μέρες.  
